Pracovný dokument útvarov Komisie - Sprievodný dokument k Oznámenie Komisie Rade a Európskemu parlamentu - Lepšia odborná príprava pre bezpečnejšie potraviny - Zhrnutie hodnotenia dosahu {KOM(2006) 519 v konečnom znení}{SEK(2006) 1163} /* SEK/2006/1164 */





[pic] | KOMISIA EURÓPSKYCH SPOLOČENSTIEV | Brusel, 20.9.2006 SEK(2006) 1164 PRACOVNÝ DOKUMENT ÚTVAROV KOMISIE Sprievodný dokument k OZNÁMENIE KOMISIE RADE A EURÓPSKEMU PARLAMENTU Lepšia odborná príprava pre bezpečnejšie potraviny ZHRNUTIE HODNOTENIA DOSAHU {KOM(2006) 519 v konečnom znení}{SEK(2006) 1163} 1. ÚčEL TOHTO DOKUMENTU Tento dokument je zhrnutím hodnotenia dosahu, ktoré je určené pre oznámenie Komisie „Lepšia odborná príprava pre bezpečnejšie potraviny“[1]. 2. VšEOBECNÉ SÚVISLOSTI V európskych právnych predpisoch[2] sa stanovuje, aby Komisia organizovala odborné školenia pre personál príslušných orgánov členských štátov, ktorý je zodpovedný za overovanie dodržiavania potravinového a krmivového práva EÚ, požiadaviek na zdravie zvierat a dobré životné podmienky zvierat a požiadaviek na zdravie rastlín. Tieto školiace činnosti sú k dispozícii aj účastníkom z tretích krajín a najmä z rozvojových krajín. Účelom takejto odbornej prípravy je zabezpečiť správne porozumenie predpisom a normám Spoločenstva a vytvoriť primeranú úroveň jednotnosti vykonávaných kontrol a rozhodnutí prijímaných kontrolnými orgánmi na základe takýchto kontrol. Očakáva sa väčšia jednotnosť a odbornosť pokiaľ ide o úradné kontroly, ktoré majú viesť k vyššej úrovni ochrany spotrebiteľov v celej EÚ, a k väčšej istote potravinárskych podnikov vytvorením rovnakých podmienok. Očakáva sa, že zapojenie účastníkov z tretích krajín do odbornej prípravy v EÚ bude viesť k lepšiemu porozumeniu sanitárnym a fytosanitárnym normám (SFN) a dovozným postupom EÚ, čo by malo byť prínosom pre tretie krajiny dovážajúce potraviny, krmivá, živé zvieratá a rastliny do EÚ. Očakáva sa aj lepšie preniknutie do predpisov a postupov EÚ s cieľom znížiť prekážky, najmä pre rozvojové krajiny, ktoré umiestňujú tovar na trhu EÚ, čo bude viesť k lepšiemu dodržiavaniu potravinových noriem EÚ. To bude následne viesť k nižšiemu počtu a zjednodušeniu sanitárnych a fytosanitárnych kontrol pri dovoze. 3. ODBORNÁ PRÍPRAVA V SÚčASNOSTI Generálne riaditeľstvo Komisie pre zdravie a ochranu spotrebiteľa začalo v roku 2006 odborné školenia, počas ktorých bolo vyškolených takmer 1 500 účastníkov. Na tento účel Komisia vydala množstvo výziev na predkladanie návrhov týkajúcich sa celého spektra oblastí, medzi ktoré patria postupy kontroly potravín pri dovoze na miestach hraničnej kontroly, implementácia systémov riadenia bezpečnosti potravín, a audit takýchto systémov, správna manipulácia so živočíšnymi vedľajšími produktmi a ich odstraňovanie a normy dobrých životných podmienok počas omračovania a zabíjania zvierat (na bitúnkoch alebo prípady kontroly choroby). Určité kurzy sa organizovali s cieľom pomôcť najmä rozvojovým krajinám. Tieto kurzy boli zamerané na postupy dovozu ovocia, zeleniny a rybích produktov a boli určené pre účastníkov z Afriky, Ázie a Latinskej Ameriky. Ďalšie odborné školenie venované otázkam kontroly vtáčej chrípky bol určený pre účastníkov z juhovýchodnej Ázie. Zo skúseností z roku 2006 vyplýva, že členské štáty a tretie krajiny vysoko oceňujú túto iniciatívu Komisie. Je preto dôležité, aby sa zintenzívnilo úsilie v oblasti odbornej prípravy a aby bolo zabezpečené primerané riadenie a uskutočňovanie programu odbornej prípravy. 4. ODBORNÁ PRÍPRAVA V BUDÚCNOSTI Komisia uvažovala o určitých možnostiach pokiaľ ide o jej budúcu politiku organizovania odbornej prípravy v príslušných oblastiach: 1. Nerobiť nič. Domnievame sa, že táto možnosť neposkytuje vhodné riešenie. Nedostatočne harmonizovaný prístup na úrovni EÚ môže viesť k rôznorodej implementácii právnych predpisov Spoločenstva v celej EÚ. To by pravdepodobne viedlo k rozdielom v úrovni ochrany s možným negatívnym dosahom na vnútorný trh. Kvalita a jednotnosť postupov kontroly pri dovoze môžu byť okrem toho ovplyvnené negatívnym dosahom na obchod s tretími krajinami. 2. Výmena skúseností medzi národnými orgánmi pre odbornú prípravu . Určité členské štáty majú tradíciu v organizovaní školiacich kurzov pre svojich kontrolných pracovníkov. Hoci odborná príprava nie je vo všetkých členských štátoch rozvinutá na rovnakej úrovni, zdá sa, že niektoré členské štáty majú jeden alebo viac orgánov pre odbornú prípravu, v ktorých pôsobia vysokokvalifikovaní školitelia. Vytvorenie systému spolupráce by sa malo ďalej preskúmať, ale je nepravdepodobné, že pokryje všetky potreby. Preto by sa nemalo vnímať ako samostatná možnosť. 3. Organizovať a rozvíjať stratégiu Spoločenstva v oblasti odbornej prípravy pre bezpečnejšie potraviny. Členské štáty sa jednomyseľne zhodli v tom, že odborná príprava na úrovni EÚ je nevyhnutná. Tento postoj vyplýva z potreby horizontálneho prístupu k určitým problémom, ktoré si vyžadujú spoločné a rovnaké pochopenie všetkými zúčastnenými. Odbornú prípravu je potrebné zabezpečiť aj pre tretie krajiny a najmä rozvojové krajiny, ktorá by sa mala poskytovať prostredníctvom systému Spoločenstva, ktorý zabezpečuje pravidelnosť a jednotnosť. 4. Zlepšiť legislatívny rámec . Všeobecné ciele Bielej knihy o bezpečnosti potravín boli dosiahnuté. Skúsenosti s novými predpismi v nasledujúcich rokoch ukážu, či existuje priestor pre ďalšie zlepšenie. Ak bude potrebné ďalšie zlepšenie, bude sa týkať zmien a doplnení uvádzajúcich podrobnosti bez potreby väčších nových legislatívnych iniciatív. Ďalšie nové právne predpisy určite nemôžu nahradiť potrebu činností odbornej prípravy, a preto nie sú možnosťou, o ktorej je potrebné uvažovať pri definovaní pripravovanej stratégie EÚ v oblasti odbornej prípravy. Komisia sa domnieva, že je potrebné poskytovať odbornú prípravu na úrovni EÚ a rozvíjať stratégiu odbornej prípravy, ktorá dopĺňa snahy v oblasti odbornej prípravy, ktorá sa môže lepšie rozvinúť na vnútroštátnej úrovni. Zdá sa, že priemerný počet účastníkov odbornej prípravy 6 000 (asi 10 % potenciálnych účastníkov) predstavuje primeranú mieru odbornej prípravy, je technicky realizovateľný a ponúka primeranú základňu pre zabezpečenie odbornej prípravy určenej „reprezentatívnemu počtu cieľovej populácie“. Na dosiahnutie tohto cieľa sa analyzovali niektoré vykonávacie možnosti: zmluvy riadené Komisiou, špecializovaný útvar Komisie, riadiaca agentúra a vykonávanie činností odbornej prípravy Výkonnou agentúrou.. Komisia bude ďalej skúmať možnosť realizácie programu odbornej prípravy Výkonnou agentúrou. To by umožnilo Komisii sústrediť sa na jej hlavné úlohy, t. j. stanovenie priorít odbornej prípravy, ustanovenie programu odbornej prípravy a overenie kvality odbornej prípravy. Táto myšlienka vyplýva z potreby Komisie nevzdať sa kontroly nad činnosťami odbornej prípravy, zaručiť európsky rozmer odbornej prípravy a hospodárne využívať svoje zdroje. Vzhľadom na značnú potrebu ľudských a finančných zdrojov sa iné možnosti organizácie odbornej prípravy (špecializovaný útvar Komisie alebo riadiaca agentúra) javia ako nevhodné. 5. FINANčNÉ ÚVAHY Na základe skúseností získaných v počiatočnej fáze činností odbornej prípravy organizovaných v roku 2006 sa celkové náklady na ročný program odbornej prípravy odhadujú na 19,8 miliónov EUR (v prvých rokoch odbornej prípravy) a 13,2 miliónov EUR, zohľadňujúc určité parametre, medzi ktoré patrí počet účastníkov za rok, priemerné trvanie kurzu a počet účastníkov kurzu. Vyššie náklady na začiatku činností odbornej prípravy sa vysvetľujú očakávaným vysokým počtom žiadostí o účasť v danom období, najmä z tretích krajín, takže počet účastníkov môže dosiahnuť úroveň 9 000. Predpokladá sa, že po prvých dvoch rokoch dôjde k zníženiu počtu žiadostí o účasť. Pri očakávanom počte 6 000 účastníkov za rok od roku 2011 sa celkové náklady na implementáciu programu odbornej prípravy výkonnou agentúrou odhadujú na asi 14 767 000 EUR. Hodnotenie dosahu poukazuje aj na to, že je pravdepodobné, že výkonná agentúra dokáže uskutočniť program odbornej prípravy za nižšiu cenu, ako iné riadiace štruktúry: 15 168 000 EUR v prípade zmlúv riadených Komisiou a 17 141 143 EUR v prípade špecializovaného útvaru Komisie. [1] Pozri dokument KOM(2006) 519. [2] Článok 51 nariadenia Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá (Ú. v. EÚ L 191, 28.5.2004, s. 1).